Nevyriausybinių organizacijų (NVO) taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, savivaldybės tarybos sprendimais, kitais teisės aktais ir šiais nuostatais. NVO tarybą techniškai aptarnauja savivaldybės administracija. Neringos savivaldybės tarybos veiklos reglamento 27.14.p.teigia, kad Komisijų (visuomeninių tarybų) pirmininkai iki einamųjų metų balandžio 1 d. privalo viešai Savivaldybės interneto svetainėje paskelbti komisijų (visuomeninių tarybų) veiklos ataskaitas ir, Tarybai pareikalavus, jas pristatyti Tarybai.“
Nevyriausybinių Organizacijų Tarybą iš 10 narių dviejų metų laikotarpiui tvirtina savivaldybės taryba.
NVO taryba sudaroma pariteto principu: pusė narių atstovauja savivaldybės viešajam sektoriui – savivaldybės institucijoms ir įstaigoms, kita pusė – nevyriausybiniam sektoriui – organizacijoms, veikiančioms savivaldybės teritorijoje.
NVO tarybos pirmininką ir pirmininko pavaduotoją dvejų metų kadencijai iš savivaldybės NVO tarybos narių visų jos narių balsų dauguma slaptu balsavimu renka pirmojo NVO tarybos posėdžio metu.
Pirmininku išrinkus savivaldybės institucijos atstovą, pavaduotoju turi būti išrinktas NVO atstovas ir atvirkščiai. Pirmąjį naujos kadencijos NVO tarybos posėdį organizuoja savivaldybės administracija per 30 d. nuo NVO tarybos sudėties patvirtinimo.
2025 m. Neringos NVO tarybą sudarė 5 viešojo sektoriaus atstovai: 2 asmenys iš Neringos savivaldybės, po asmenį iš Neringos socialinių paslaugų centro, Neringos gimnazijos, Neringos muziejų, bei 5 nevyriausybinių organizacijų atstovai: asociacija „Juodkrantės Bendruomenė“, asociacija „Nidos setas“, asociacija „Nidos kalnapušė“, asociacija „Neringos vėtrungės“, asociacija „Nidos bitės“.
NVO tarybos veiklos tikslas – stiprinti bendradarbiavimą tarp savivaldybės institucijų, įstaigų ir nevyriausybinių organizacijų.
Siekdama įgyvendinti savo veiklos tikslus, NVO taryba vykdo šias funkcijas:
• dalyvauja rengiant savivaldybės institucijų ir įstaigų teisės aktų, susijusių su NVO plėtra,
projektus; analizuoja, stebi ir vertina savivaldybės teisės aktus, turinčius įtakos NVO padėčiai savivaldybėje;
• teikia savivaldybės tarybai, savivaldybės tarybos komitetams, savivaldybės administracijai siūlymus dėl savivaldybės prioritetų, susijusių su NVO palankios aplinkos savivaldybėje kūrimu, nustatymo ir NVO aktualių klausimų sprendimo, teritorijoje veikiančių NVO stiprinimo;
• dalyvauja savivaldybės institucijoms ir įstaigoms atliekant analizę dėl savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo; 
• dalyvauja darbo ar ekspertų grupėse NVO plėtros valstybės politikos klausimams svarstyti;
• kartą per metus informuoja Savivaldybės tarybą apie savo veiklą;
• informuoja visuomenę apie NVO tarybos tikslus ir veiklą;
• vykdo kitas teisės aktų nustatytas funkcijas.

2025 metais vyko vienas NVO tarybos posėdis.
2025 kovo mėn. 13 d. NVO tarybos posėdyje Neringos NVO tarybos pirmininko ir pavaduotojo rinkimai. 
Neringos savivaldybės nevyriausybinių organizacijų tarybos (toliau – Taryba) narė Žydrūnė Janauskienė informavo, kad vadovaujantis Neringos savivaldybės tarybos 2020 m. balandžio 9 d. sprendimu Nr. T1-62 „Dėl Neringos savivaldybės  nevyriausybinių organizacijų tarybos nuostatų patvirtinimo“ patvirtintų nuostatų 13 punktu, pirmojo naujos NVO Tarybos kadencijos posėdžio metu turi būti išrinktas Tarybos pirmininkas ir Tarybos pirmininko pavaduotojas. Tarybos pirmininkas ir tarybos pirmininko pavaduotojas renkamas slaptu balsavimu dviejų metų kadencijai. Tad, pagal atnaujintus 2024 m. nuostatus: pirmininku turi būti skiriamas NVO atstovas, pavaduotoju – įstaigų atstovas.

Tarybos pirmininku išrinktas Arūnas Mažeikis (asociacija „Nidos kalnapušė“), pirmininko pavaduotoja Žydrūnė Janauskiene (Neringos savivaldybės administracija).
Šio posėdžio metu vyko paraiškų, pateiktų „Nevyriausybinių organizacijų veiklos stiprinimo 2023–2025 metų veiksmų plano 2.1.1.1 priemonės „Stiprinti bendruomeninę veiklą savivaldybėse“ 2026–2028 metais įgyvendinimo Neringos savivaldybėje“ konkursui, vertinimas (pagal Komisijai deleguotas funkcijas). Finansavimą nutarta skirti šioms NVO: asociacijai „Juodkrantės bendruomenė“ ir asociacijai „Nidos bitės“.

Pažymėta tai, kad per ataskaitinį laikotarpį buvo organizuojami aplinkosauginiai ir bendruomeniniai renginiai, tarp jų – „Miškasodis Neringoje“ (skirtas 25 metus esančiai UNESCO Kuršių Nerijai)  ir projektas „Juodkrantės tinklai – sena ir nauja”.
Pastebėta, kad kai kurios asociacijos, kurių nariai yra NVO tarybos nariai – per metus organizuoja mažiausiai po du renginius, skirtus bendruomenei.
Ataskaitinio laikotarpio metu ypač aktualus buvo NVO tarybos abiejų sektorių atstovų bendradarbiavimas, prisidėjimas prie miestui svarbių bendruomenės renginių, ne tik, kaip inicijuojant renginius nuo NVO tarybos narių, bet ir prisidedant prie daugumos kitų bendruomeninių akcijų, iniciatyvų, išvykų, bei didesnio masto renginių, kuriuos organizavo kiti atstovai.
Pastebima, kad NVO tarybai reiktų rinkis į posėdžius dažniau, taip kuriant nepertraukiamą aktyvų veiklos skatinimą.  Yra reikalinga dalyvauti konsultacijose, kuriose yra pristatoma NVO tarybos veiklos gerinimas, bei kaip efektyviai spręsti miestui aktulius klausimus, susijusius su miesto bendruomeninių organizacijų ir kitų NVO veikla.
